SK Úradný vestník Európskej únie C 236/18

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 236/09)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„ALHEIRA DE VINHAIS“

ES č.PT/PGI/005/0460/20.04.2005

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Gabinete de Planeamento e Políticas Adresa: Rua Padre António Vieira, n.o 1-8.o P-1099-073 Lisboa Telefón: (351) 213 819 300 Fax: (351) 213 876 635 E-mail: gppaa@gppaa.min-agricultura.pt

2. Skupina:

Názov: ANCSUB — Associação Nacional de Criadores de Suínos de Raça Bísara Adresa: Edifício da Casa do Povo, Largo do Toural P-5320-311 Vinhais Telefón: (351) 273 771 340 Fax: (351) 273 770 048 E-mail: ancsub@bisaro.info Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.2: Mäsové výrobky (varené, solené, údené)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1 Názov: „Alheira de Vinhais“.

4.2 Opis: Údená klobása vyrobená z bravčového mäsa zvierat plemena Bísaro alebo zo zvierat, ktoré vznikli ich krížením s inými plemenami, pokiaľ majú takéto zvieratá aspoň 50 % krvi plemena Bísaro (zvieratá F1, ktoré sú výsledkom kríženia zvierat plemena Bísaro v imbrednej línii, zaregistrovaných v plemennej knihe, so zvieratami iného plemena), hydinové mäso (iba na vývar), regionálny pšeničný chlieb a olivový olej z Trás-os-Montes (sú nevyhnutné pre špecifickú chuť, arómu a štruktúru, ktoré dodávajú výrobku), ochutená soľou, cesnakom a sušenou paprikou. Je žltohnedej farby, má tvar podkovy, s valcovitou časťou s priemerom približne 2 cm, dĺžkou približne 30 cm a váži od 170 do 200 g. V reze má hmota homogénny vzhľad, aj keď je možné rozlíšiť kúsky mäsa.

4.3 Zemepisná oblasť: Vzhľadom na tradičný spôsob výroby a druh krmiva pre zvieratá, tradičné postupy miestneho obyvateľstva pri chove zvierat, pôdne podmienky potrebné na dopestovanie potravinovej základne používanej pri získavaní suroviny nepopierateľnej a jedinečnej kvality, je oblasť narodenia, chovu, výkrmu, porážania a spracovania ošípaných plemena Bísaro a ich krížencov používaných na výrobu Alheira de Vinhais vymedzená obcami Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais, v okrese Bragança a obcami Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar a Vila Real, v okrese Vila Real, keďže len v tejto oblasti existuje požadovaná potravinová základňa a spôsob chovu.

Vzhľadom na špecifické klimatické podmienky potrebné na výrobu klobás Alheira de Vinhais, know-how obyvateľstva a miestne, overené a nemeniace sa metódy je zemepisná oblasť spracovania vymedzená obcami Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais, v okrese Bragança.

4.4 Dôkaz o pôvode: Alheira de Vinhais sa môže vyrábať iba v spracovateľských zariadeniach, ktoré sú držiteľmi licencie a nachádzajú sa v uvedenej oblasti spracovania. Celý výrobný proces je podrobený prísnemu systému kontroly, aby bolo možné zaručiť úplnú sledovateľnosť výrobku. Surovina pochádza z ošípaných plemena Bísaro zapísaných v zootechnickom registri alebo ošípaných, ktoré vznikli ich krížením (F1), pričom jeden z rodičov je plemena Bísaro, zapísaný v zozname dospelých zvierat zootechnického registra; tieto zvieratá sú chované v hospodárstvach s plochami v oblastiach s poloextenzívnym systémom tradičnej výroby charakteristických tradičným krmivom. Treba zdôrazniť, že ošípané musia konzumovať značné množstvo gaštanov, čo dodáva ich mäsu úplne jedinečné a uznávané organoleptické vlastnosti. Ošípané sa porážajú a spracúvajú v zariadeniach, ktoré sú držiteľmi licencie a nachádzajú sa v zemepisnej oblasti výroby. Spracovateľské činnosti možno vykonávať iba v zariadeniach schválených združením výrobcov na základe priaznivého posudku kontrolného orgánu. Certifikačné značky nachádzajúce sa na každom kuse sú očíslované, vďaka čomu je možné sledovať výrobok až do hospodárstva, v ktorom bol vyrobený. Pôvod je možné preukázať v ktoromkoľvek momente a mieste výrobného reťazca podľa sériového čísla, ktoré sa povinne uvádza v certifikačnej značke.

4.5 Spôsob výroby: Bravčové mäso (z hlavy, boku, brucha a odrezkov) sa nareže na stredne veľké kusy a celá hydina sa nareže pozdĺžne a uvarí sa v osolenej vode. Chlieb sa nakrája na tenké plátky aj s kôrkou, potom sa namáča do teplého vývaru, aby zmäkol. Do tejto masy sa pridajú ďalšie prísady (cesnak, sušená paprika a olivový olej z Trás-os-Montes) a nakrájané bravčové mäso. Po správnom dochutení sa okamžite plní do bravčových čriev, ktoré sa osobitným postupom uzavrú uzlami a otočením čreva. Ďalej sa údia pri miernom ohni z miestneho dreva (dubového alebo gaštanového), potom sa nechajú sušiť a stabilizovať (viac ako 8 dní). Alheira de Vinhais sa na trh dodáva v celku, balí sa vždy v mieste pôvodu. Z dôvodu jej povahy a zloženia nie je možné predávať ju nakrájanú alebo narezanú na plátky. Ak je balená, používa sa vhodný materiál, ktorý nie je zdraviu škodlivý a nemá vplyv na vlastnosti výrobku a balí sa v normálnej alebo kontrolovanej atmosfére, alebo vo vákuu. Výrobok sa môže baliť iba v zemepisnej oblasti spracovania, aby sa nenarušila jeho vysledovateľnosť, neznemožnila kontrola a aby nedošlo k zmene chuťových a mikrobiologických vlastností výrobku.

4.6 Spojenie: Rôzne zoomorfné skulptúry a odkazy ohľadom zdaňovania chovu ošípaných a ich vedľajších produktov v rôznych registroch mesta a regiónu dokazujú, že chov ošípaných bol v tejto oblasti významným už dávno. Spojenie tohto výrobku so zemepisnou oblasťou je dané plemenom zvierat (domáce), krmivom z miestnych zdrojov, know-how pri výbere vhodných častí mäsa, údením pri miernom a pozvoľnom dyme z miestneho dreva a sušením vo veľmi chladnom a suchom prostredí, aké sa v tejto oblasti vyskytuje.

4.7 Kontrolný orgán:

Nome: Tradição e Qualidade — Associação Interprofissional para Produtos Agro-Alimentares de Trás-os-Montes Endereço: Av. 25 de Abril, 273 S/L P-5370-202 Mirandela Telefone: (351) 278 261 410 Fax: (351) 278 261 410 E-mail: tradição-qualidade@clix.pt

Tradição e Qualidade spĺňa požiadavky normy 45011:2001.

4.8 Označenie: Na označení musí byť povinne uvedené:„Alheira de Vinhais – Indicação Geográfica Protegida“, príslušné logo Spoločenstva a logo výrobkov Vinhais, ktoré sa uvádza ďalej. Na označení sa ďalej nachádza certifikačná značka, ktorá povinne obsahuje názov výrobku spolu s príslušným označením, názov kontrolného orgánu a sériové číslo (numerický alebo alfanumerický kód, vďaka ktorému je možné výrobok vysledovať).

(1) Ú. v. EÚ L 93, 31.3.2006, s. 12.